ועדת החינוך, התרבות והספורט, כנסת 24, פרוטוקול מספר 168, 2022-06-14 11:30

משה טור פז: שלום לכולם, בוקר טוב, ברוכים הבאים לוועדת חינוך שמקיימת היום דיון על קידום ושימור זכויות סטודנטיאליות של משרתי המילואים.

משה טור פז: הדיון היום יתקיים במסגרת יום המילואים שאני שמח לעמוד בראש השדולה שלו כאן בכנסת.

משה טור פז: ואני כבר אומר, יש כאן חמישה דיונים וזה החשוב שבהם.

משה טור פז: אני לא אומר את זה כקלישאה, זה הדיון החשוב ביותר.

משה טור פז: והסיבה שאני נוקט בעמדה הזו – למרות שיש דיון בכספים, ובחוץ וביטחון, כבודם במקומם מונח – היא שבאמת חלק גדול ממשרתי המילואים הפעילים היום הם סטודנטים.

משה טור פז: למעשה, כשאתה בודק את הגיל, וגם את, כמו שאומרים: התרגיל, אז כן, סטודנטים מהווים חלק משמעותי ביותר ממערך המילואים.

משה טור פז: לכן הרבה מהאתגרים, מהיתרונות, וגם מהדברים שאנחנו צריכים לטפל בהם, קשורים לחיים הסטודנטיאליים ולממשק שבין לימוד אקדמי לבין שירות במילואים של גברים ונשים.

משה טור פז: יש לנו דיון קצר, הוא עתיד להסתיים ב-12:30, לכן אבקש מכל הדוברים לתמצת ולהיות מדויקים מאוד.

משה טור פז: אתחיל בהצבת האתגר, האתגר העיקרי שלנו הוא שקשה מאוד לשרת במילואים וללמוד באוניברסיטה או במכללה.

משה טור פז: זה קשה.

משה טור פז: ואספר פה על חוויה אחת שלי: לפני 20 שנה בדיוק, חודש יוני 2002, חזרתי למסדרונות האוניברסיטה העברית ממבצע "חומת מגן".

משה טור פז: נעדרתי מהאוניברסיטה 32 יום ברצף.

משה טור פז: כלומר, כל הסמסטר השני – הלך לי.

משה טור פז: לא רק שחזרתי ממבצע "חומת מגן", הייתי מ"פ יחד עם חיילי צנחנים במילואים במחנה הפליטים טול כרם.

משה טור פז: נהרג לגדוד שלי חייל באותו שרות במבצע, אורן צלניק, זכרונו לברכה.

משה טור פז: ואתה באמת חוזר מחוויית לחימה.

משה טור פז: והחוויה העיקרית שלי בתור חוזר למסדרונות האוניברסיטה הייתה הליכה לאיבוד, ולא רק עם מסדרונות הקמפוס בהר הצופים שהם בלתי אפשריים לניווט, יותר קל לנווט בעזה מאשר בקמפוס הר הצופים, אלא כי אתה חוזר תלוש.

משה טור פז: אתה חוזר מסיטואציה שבה רגע אחד היית תחת אש ונלחמת במחבלים שמנסים להגיע לערי ישראל – מי שזוכר את אותם ימים מדממים שאחרי הפיגוע במלון פארק וכולי, שנת 2002.

משה טור פז: ופתאום אתה נכנס לקורס, שיש לך ארבע נקודות זכות ואתה צריך להיבחן עוד שנייה.

משה טור פז: והרגשתי שאני צריך מישהו שייראה אותי.

משה טור פז: ודווקא הייתה מרצה מתוך כל המרצים, פרופ' גלית חזן רוקם, בחוג למקרא באוניברסיטה העברית, שראתה אותי.

משה טור פז: הייתי אז סטודנט לתואר שני, כבר בשנתי החמישית באוניברסיטה.

משה טור פז: היא קראה לי שנייה הצידה ואמרה לי: קינלי, מה קורה?

משה טור פז: אתה לא לגמרי איתנו, נכון?

משה טור פז: אמרתי לה שבכלל לא.

משה טור פז: 32 יום שלא הייתי כאן, אבל הראש שלי עדיין במחנה הפליטים בטול כרם.

משה טור פז: אמרה לי: תשמע, אני נורא מבינה אותך – ואנחנו עוד לפני חוק המילואים, עוד לפני הרבה מהזכויות שמוקנות היום לסטודנטים במילואים – ועוד היא אמרה לי: תשמע, מה שאתה צריך, אתה צריך חדר לנוח בו רגע – אתה יכול לבוא לכאן לחדר שלי.

משה טור פז: אם אתה צריך התחשבות, שנדבר עם רעיי המרצים – אני אהיה שם בשבילך.

משה טור פז: מה שאתה צריך.

משה טור פז: וזה מה שאנחנו רוצים ומצפים שיקרה לכל סטודנט שחוזר משרות המילואים שלו.

משה טור פז: סטודנט או סטודנטיות, נזכור שכמעט חמישית ממשרתות המילואים הם סטודנטיות היום.

משה טור פז: ושמישהו יראה אותו, יבין את צרכיו, יבין את האתגרים שלו ויהיה שם בשבילו.

משה טור פז: ועדת החינוך תעסוק היום באתגר הזה של זכויות סטודנטיאליות ודאגה סטודנטיאלית למשרתות ומשרתי המילואים.

משה טור פז: נתחיל עם צה"ל.

משה טור פז: נמצאת כאן אבישג סבג, ראש ענף מילואים, ואחר כך נמשיך בסבב.

משה טור פז: אבישג, בבקשה.

אבישג סבג: שלום לכולם, שמי אבישג סבג, ראש ענף תכנון כוח אדם מילואים בצה"ל.

אבישג סבג: קודם כול זה יום מרגש.

אבישג סבג: אנחנו נמצאים כאן ביום ההוקרה למשרתי ומשרתות המילואים שמהווים את מכפיל הכוח של הצבא.

אבישג סבג: צה"ל רואה במשרתי ומשרתות המילואים כמרכיב משמעותי וכחלק מזה, גם בסטודנטים שהנם משרתים פעילים וחלק נכבד מהמשרתים בכלל.

אבישג סבג: (הצגת מצגת) הנבחרת המשרתת של הצבא, רואים את זה בשקפים, היא נבחרת יחסית ממוקדת.

אבישג סבג: נבחרת שמהווה כ-4% מכלל האוכלוסייה בטווח הגילאים 22 עד 45.

אבישג סבג: כחלק מזה, אנחנו רוצים מאוד לתת לה גם את ההטבות וגם לתמוך בנבחרת המשרתת על מנת להקל עליהם ולפתח אותם ולשלב אותם היטב בשירות המילואים.

אבישג סבג: אנחנו נמצאים כמעט חודש אחרי החלטת הממשלה שיש בה סעיף משמעותי עבור המשרתים במילואים שהינם סטודנטים.

אבישג סבג: לנו חשוב גם בוועדה, לצאת מכאן עם איזשהו מנגנון למימוש ההחלטה וגם להתאים את זכויות הסטודנטים בכל היבט הקריאה, גם בצווים שאינם צווי חירום וגם בצווים שהם קריאה חריגה, על מנת שהם לא ייפגעו.

אבישג סבג: אנחנו בדיוק שנייה לפני תחילת המבחנים ואני חושבת שזאת תקופה טובה לראות מה עושים עם מי שהוקפץ עכשיו כחלק ממבצע "שובר גלים".

אבישג סבג: יש המון גדודים שהוקפצו, וחלקם גם משרתים שהם סטודנטים, ולראות איזה מענה אנחנו יכולים לתת להם על מנת להקל עליהם בתקופת המבחנים ומה שהם יפסידו בחומר.

אבישג סבג: חשוב לנו לומר שיש הרבה זכויות שניתנו במהלך השנים בהחלטות ממשלה שונות והיינו רוצים שקודם כול הסטודנטים שמשרתים במילואים ידעו את הזכויות שלהם.

אבישג סבג: דבר שני, שהמוסדות באמת יאפשרו להם לקבל וליהנות מההחלטות.

אבישג סבג: אנחנו עדים לזה שלא תמיד הסטודנטים מרגישים שהם מקבלים את המענה.

אבישג סבג: זה לאו דווקא דברים שתלויים בנו כצה"ל, אלא יותר במוסדות עצמם, ונשמח גם בזה לסייע למשרתים במילואים.

אבישג סבג: אנחנו בצבא, בכל הנושא של מיהו הסטודנט המשרת – זה מופיע גם בשקף 46 – פיתחנו לאחרונה מערכת שמהסלולארי, חייל המילואים יכול לדווח שהוא סטודנט, על מנת שאנחנו נדע לתת רגע שנייה איזושהי הסתכלות אחרת, גם למול המפקדים.

אבישג סבג: זה רק בתחילת הדרך, כיום לא כל הסטודנטים שמשרתים במילואים באמת מדווחים שהם סטודנטים.

אבישג סבג: אנחנו רוצים להגביר את המודעות ולהעלות את המודעות כך שידווחו שגם אנחנו נדע, כי אין לנו דרך אחרת לדעת מי הם כל הסטודנטים שמשרתים במילואים.

אבישג סבג: לא כל המידע שיש במוסדות עובר אלינו לצה"ל.

אבישג סבג: מהבחינה הזאת, אנחנו מבינים שסטודנטים הם מי שבדרך כלל בשלב הלימודים משתכר קצת פחות, וחלקם עובדים ולומדים, מי שמשלב את שניהם משתכר בתקופה הזאת קצת פחות.

אבישג סבג: ולכן הצבא פועל בכמה מישורים לתיקון החקיקה שנמצאת עכשיו בתהליך על מנת להעלות את התגמול המזערי ואת ערך יום המילואים למי שאינו עובד.

משה טור פז: אבישג, זה מקודם כחוק של משרד הביטחון כרגע?

אבישג סבג: אנחנו רק בשלבים.

אבישג סבג: יש כרגע תזכיר, אנחנו נמצאים עכשיו במעבר של כל החומר מבחינת הייעוץ המשפטי.

אבישג סבג: המטרה היא להעלות את זה גם לחקיקה, אבל אנחנו מבינים שזה ייקח קצת זמן.

אבישג סבג: עוד תהליך הוא נושא שינוי תקנה של ביטוח לאומי שאנחנו פועלים לקדם אותה לגבי שיפור השכר למי שערב יום המילואים השכר שלו עלה, וזה על מנת לתת לו מענה ותגמול הוגן למול מה שהוא מרוויח.

אבישג סבג: זה משהו שצה"ל רוצה מאוד לתת למשרתים.

משה טור פז: אני מציע שתעצרי פה ואתן לך בהמשך.

משה טור פז: תודה רבה.

אבישג סבג: תודה.

משה טור פז: ליאור חזן, יושבת-ראש אגודת הסטודנטים באוניברסיטת תל אביב.

משה טור פז: ואחריה ארצה לשמוע את דבורה מרגוליס מוועד ראשי האוניברסיטאות.

משה טור פז: ליאור, בבקשה.

ליאור חזן: שלום לכולם, ליאור חזן, יושבת-ראש אגודת הסטודנטים באוניברסיטת תל אביב.

ליאור חזן: סטודנטית ל-M.B.A ומשרתת מילואים פעילה.

ליאור חזן: למה אנחנו כאן?

ליאור חזן: בדיוק כמו שאמר חבר הכנסת משה טור פז החתך בין שתי האוכלוסיות, בין אוכלוסיית הסטודנטים לבין אוכלוסיית משרתי המילואים הולכת וגדלה משנה לשנה.

ליאור חזן: אגע בכמה נקודות שחשובות לנו: משרתי המילואים עושים את זה מתוך אהבה למדינה, מתוך ערכים ומתוך רצון לתרום.

ליאור חזן: השילוב של שירות מילואים עם לימודים, עם עבודה ועם החיים הסטודנטיאליים מאתגר מאוד ודורש מאמץ בכל הרבדים.

ליאור חזן: המעמד הזה של משרת מילואים שהוא גם סטודנט, מייצר חוסר שוויון פנימי בתוך ספסל הלימודים בין סטודנט לסטודנט, בשם הרצון לתרום למדינה.

ליאור חזן: והאחריות פה היא לתיקון מצדנו, לא רק מצד הסטודנט.

ליאור חזן: אי אפשר לצפות שהסטודנט יבוא וישלים ויקבל מועדים מיוחדים ואנחנו נשאיר את זה ככה – אנחנו צריכים לתרום ולעזור לו.

ליאור חזן: הקושי הזה, נוצר לא רק באקדמיה, הוא נוצר גם בצה"ל.

ליאור חזן: הרבה פעמים אנחנו נתקלים בחוסר גמישות, בחוסר הבנה, כל צד רואה את החשיבות בצדו, בתפקיד שלו, בצורה הכי עליונה ועילאית.

ליאור חזן: אימון, תרגיל, מבחן, הגשה – כל אחד חושב שזה הדבר הכי חשוב עכשיו, כאן ועכשיו.

ליאור חזן: והסטודנט בעצם נקרע בין איך הוא עושה את הכול, איך הוא רוצה לרצות את כולם, ובעצם לא לפגוע בעצמו.

ליאור חזן: גאנט האימונים ידוע מראש וכך גם תקופת המבחנים.

ליאור חזן: ההמלצה שלנו היא לסנכרן אותם.

ליאור חזן: לא כל תקופת בחינות אנחנו צריכים לקבל טלפונים מקצינות הקישור, לקבל התראות באתר מילואים כשיש לנו אימונים שוב ושוב על תקופת הבחינות.

ליאור חזן: זה משהו שחשוב מאוד לאזן.

ליאור חזן: גם הפטור שאנחנו מקבלים בעקבות שירות המילואים שלנו, הוא פטור שאנחנו מקבלים בנקודות זכות אקדמיות, אבל הוא לא מזכה אותנו בפטור כספי, אנחנו נדרשים לשלם עבור הקורס הזה.

ליאור חזן: נקודה אחרונה שחשוב לנו להדגיש – העטיפה כמו שציין בתחילת דברים חבר הכנסת טור פז, לא רק בנקודת הזמן כשאנחנו נדרשים בסוף לעזרה, אלא לאורך כל הדרך.

ליאור חזן: אנחנו נרצה לשלב, נרצה לייצר עוגנים קבועים שעוטפים ומשלבים את שתי האוכלוסיות האלה גם יחד וזה אפשרי, זה דורש משאבים ורצון משני הצדדים.

משה טור פז: תודה רבה, ליאור.

משה טור פז: דבורה, בבקשה.

דבורה מרגוליס: שלום ותודה, יום חשוב מאוד ותודה על הדיון.

דבורה מרגוליס: שמי דבורה מרגוליס, ראש מינהל בוועד ראשי האוניברסיטאות – ור"ה.

דבורה מרגוליס: אין לי אלא לברך את כל הנמצאים וגם את מי שלא נמצא.

דבורה מרגוליס: לא צריך להכביר במילים על החשיבות של חיילי מילואים, ואין שום ספק שחלק גדול מהם הם אכן סטודנטים.

דבורה מרגוליס: אגב, גם חברי סגל משרתים במילואים, יש לא מעט כאלה.

דבורה מרגוליס: אוניברסיטאות מאז ומעולם ייחסו חשיבות גדולה מאוד לשירות המילואים.

דבורה מרגוליס: לאורך השנים, היו ניסיונות להקל ככל הניתן.

דבורה מרגוליס: ב-2014 היה בקיץ מבצע "צוק איתן", האוניברסיטאות יזמו ופעלו על מנת לתת הקלות שונות, כולל גם הקלות כספיות לבני ובנות זוג של משרתי מילואים, בלי חקיקה ובלי שחייבו ובלי שכפו את זה, זה היה מיוזמתן המלאה.

דבורה מרגוליס: כנ"ל חלק גדול מהאוניברסיטאות נתנו את נקודות הזכות האקדמיות לשירות מילואים ארוך, עוד הרבה לפני החקיקה שנעשתה.

דבורה מרגוליס: עשיתי בדיקה לפני הדיון הזה, עם דיקאני הסטודנטים בכל האוניברסיטאות, שוב, אני מדברת בשם האוניברסיטאות בלבד החברות בוועד ראשי האוניברסיטאות – ור"ה.

דבורה מרגוליס: יש פורום משותף של כל דיקאני הסטודנטים.

דבורה מרגוליס: יש בעיות נקודתיות במוסדות שונים, ומול סטודנטים כאלה ואחרים, ואני מניחה שאתם מבינים שזה מובן.

דבורה מרגוליס: אין שום דבר שהוא 100% והרמטי, וגם – מי שלא עובד לא טועה.

דבורה מרגוליס: אני לא קיבלתי פניות ספציפיות, לא מסטודנטים וגם לא מהמועצה להשכלה גבוהה, ולא מגורמים אחרים.

דבורה מרגוליס: ואני פונה כאן למי שצריך: אם יש מוסד אוניברסיטאי שמסיבה כלשהי אתם חשים שהוא לא נותן את מה שהוא צריך לתת בצורה מלאה – אנא העבירו אלי.

דבורה מרגוליס: אפשר למצוא את הפרטים שלי באינטרנט בקלות.

דבורה מרגוליס: נפעל, נבדוק ונעשה את מה שצריך.

דבורה מרגוליס: פורום דיקאני הסטודנטים מתכנס לעיתים די קרובות.

דבורה מרגוליס: עושים חשיבה משותפת, מסיקים מסקנות.

דבורה מרגוליס: עוסקים בהרבה מאוד נושאים.

דבורה מרגוליס: ואנחנו כמובן לרשותכם.

דבורה מרגוליס: תודה.

משה טור פז: תודה רבה, דבורה.

משה טור פז: ברק דביר, יושב-ראש אגודת הסטודנטים של בן גוריון, בבקשה.

ברק דביר: תודה רבה, שלום לכולם.

ברק דביר: ליאור חזן הציגה את הדברים שצריך לקדם, אני רוצה לדבר על הקשיים.

ברק דביר: הקושי היום הוא יומיומי.

ברק דביר: סטודנטית שמשרתת במילואים באופן פעיל, היא יכולה להיות קצינה, היא משרתת מילואים פעילה שלומדת הנדסת חשמל בבן גוריון, עבדה מאוד קשה כדי להגיע ללימודים האלה, ואז קוראים לה למילואים בחודש יוני – ממש עכשיו, שבועיים לפני תקופת המבחנים.

ברק דביר: ואז מתחילות לצוץ הדילמות.

ברק דביר: איך היא תשלים את המבחנים?

ברק דביר: האם היא יכולה להיעדר משירות המילואים?

ברק דביר: מה המחלקה שלה תעשה בלעדיה?

ברק דביר: האם השלמת ההכנסה שהיא עושה תוך כדי הלימודים בתור מלצרית, איך אפשר לתגמל על זה כשהיא מקבלת 204 שקלים ליום?

ברק דביר: ואז עולות השאלות, ואז היא מתלבטת, האם היא הולכת לשירות המילואים או לא?

ברק דביר: אנחנו רוצים לעשות מילואים, אנחנו אוהבים את המדינה, נתנו ששנים יפות לפני, אנחנו רוצים להמשיך לעשות את זה, אבל המציאות שסטודנט צריך להיעדר לתקופה בדרך כלל ממושכת, וכמו שנאמר פה, האימונים – תמיד על תקופות מבחנים.

ברק דביר: התעסוקות המבצעיות תמיד יוצאים בזמן הגשת הפרויקטים.

ברק דביר: אנחנו שמים את הסטודנטים שלנו במקום בעייתי.

ברק דביר: הם צריכים עכשיו לבחור, האם הם מספרים ומתרצים למפקד שלהם במילואים איזשהו תירוץ כדי להיעדר, ואחרי זה נושאים בתוצאות מהצד השני – או, מגיעים למילואים ואחרי זה שוברים את הראש, איך הם משלימים קורס חוזר.

ברק דביר: בראש ובראשונה אנחנו רוצים שתתנו כלים לאוניברסיטאות להשלים את הלימודים.

ברק דביר: היום, אם יש הטבה שדיקאן הסטודנטים באוניברסיטה כלשהי יודע לתת, לדוגמה, בצורה של מתרגל או השלמת קורס, חלק מהאוניברסיטאות אין להם את המתרגלים.

ברק דביר: לפעמים זה בעיות תקציביות, לפעמים אלו בעיות כוח אדם.

ברק דביר: בפועל, הסטודנט נשאר באוויר.

ברק דביר: דבר נוסף חשוב שנגעו פה הוא התגמול למשרתי המילואים שהם סטודנטים.

ברק דביר: 204 שקלים והנסיעה שלא מוחזרת בצורה מספקת, והסטודנט עושה חושבים, איך הוא משלם את שכר הדירה?

ברק דביר: איך אני יכול לשלם את שכר הדירה והאם אני צריך לעבוד עכשיו אקסטרה ולפגוע שוב במילואים או שוב בלימודים בשל הנושא הזה?

ברק דביר: בסוף, אנחנו לא צריכים שתשלחו לנו, כמו בשיר, עוגות, והמורל מספיק גבוה גם בשביל הלימודים וגם בשביל המילואים.

ברק דביר: אנחנו בסך הכול רוצים שייתנו להמשיך לשרת בכבוד, בלי לעשות קורסים חוזרים, ולשבור את הראש איך אנחנו מסיימים את הלימודים.

ברק דביר: תודה.

משה טור פז: תודה רבה.

משה טור פז: שקד בנפשי, את רוצה להוסיף משהו?

שקד בנפשי: לא.

משה טור פז: תודה.

משה טור פז: אסף סנדרוביץ', מהעמותה למען משרתי המילואים, בבקשה.

אסף סנדרוביץ: שלום, שמי אסף סנדרוביץ', רב סרן במילואים בזרוע הים, חבר עמותת המילואים וגם מרצה באקדמיה למעלה משבע שנים.

אסף סנדרוביץ: כעמותה למען משרתי המילואים, שמנו דגש בנושא על שלושה דברים עיקריים: הדבר הראשון, פיקוח הוועדה על זכויות סטודנטים שהם אנשי מילואים.

אסף סנדרוביץ: דבר שני, הטבות וזכויות לאנשי מילואים – סטודנטים, לאו דווקא במוסדות שנמצאים בפיקוח המועצה להשכלה גבוהה –המל"ג או מכללות טכנולוגיות.

אסף סנדרוביץ: והדבר השלישי, היחס למרצים או מורים במילואים.

משה טור פז: אסף, בנושא הדבר השני, ישנה תחושה ואני לא יודע אם היא מבוססת ומעניין איך אתם פוגשים את זה – שבאוניברסיטאות אמנם יש פערים, כמו ששמענו כאן מיושבי הראש, אבל יחסית העסק מסודר ויש אל מי לפנות, לעומת זאת, יש בישראל עשרות מכללות, הרבה יותר מזה, ושם מה שנקרא, כל אחד עושה מה שהוא רוצה; זה גם מה שאתם מקבלים?

אסף סנדרוביץ: אני לא יכול לומר לך או להצביע נקודתית על מוסד כזה או אחר שלא כפוף למל"ג וקיבלנו עליו ריג'קט.

אסף סנדרוביץ: אני חושב שאם אתם כוועדת חינוך, תמליצו ליישם באותם מוסדות את הזכויות וההטבות שיש למוסדות שכפופים למל"ג, זה יכול להיטיב עם אותם סטודנטים, וזה משהו שהוא חשוב לנו מאוד.

משה טור פז: אבישג, אני פונה אליך, אבל גם לאגודת הסטודנטים – עסקנו לאחרונה בנושא כאוב של הטרדות מיניות בדוח שמוגש, ובו בעצם מבקשים מכל המכללות והאוניברסיטאות לתת סקירה מה תמונת המצב אצלם.

משה טור פז: בגלל שאנחנו עוסקים היום, ואם אני זוכר נכון, שקד, 150 ומשהו מוסדות?

משה טור פז: אני סופר נכון?

משה טור פז: 150 ומשהו מוסדות אקדמיים בישראל, אני שוב חושד שבנקודה הזו יש לנו פערים גדולים מאוד בין – שוב, אני כולל את כל המוסדות העל-תיכוניים שהם אקדמיים מסוגים שונים – יכול להיות שאנחנו צריכים לעשות סוג של מיפוי שנתי לקראת יום המילואים הבא, בכל ההשכלה הגבוהה, ולבחון את המצב.

משה טור פז: ואם אגודת הסטודנטים תשתף פה פעולה עם צה"ל, ואנחנו, הכנסת, תתמוך בזה, אז בשנה הבאה בוועדת חינוך נקיים דיון מבוסס נתונים.

משה טור פז: ליאור, ואלה שכאן, יודעים להגיע אלי, אבל כשיושבת לה איזה מכללה לא מתוקצבת אבל בסוף הסטודנטים שלה משרתים לא פחות במילואים, אנחנו צריכים לטפל גם בה.

משה טור פז: עם 10,000 סטודנטים ולפעמים יותר.

משה טור פז: שם אני מודאג שאין לנו נציגויות, הם לא יושבים ליד השולחן פה, ור"ה לא מטפלת בהם, ויש לי תחושה שהרבה בעיות נפגוש במקומות האלה.

אסף סנדרוביץ: אשמח להתייחס לשלוש הנקודות בזריזות.

אסף סנדרוביץ: כשאני מדבר על זכויות סטודנטים במילואים, אני שם למשל את הדגש על שתי נקודות זכות שסטודנט מקבל ברגע שהוא מבצע 14 ימי מילואים בשנה קלנדרית.

אסף סנדרוביץ: 14 ימי המילואים הללו, זה בעצם לשיקול דעת המוסד אם הימים האלה הם ברצף או לא ברצף.

אסף סנדרוביץ: אני חושב שאין זה רלוונטי ואתם צריכים להמליץ שזה לא משנה אם עושים את המילואים במקשה אחת או בנפרד.

משה טור פז: אם אני לא טועה, זה לא המצב.

משה טור פז: אבישג, תקני אותי אם אני טועה.

אבישג סבג: הנקודות הן ברצף, זה מהבחינה הזאת.

אבישג סבג: אבל זה באמת לשיקול דעתם.

אבישג סבג: יש כאלה שמתחשבים בזה.

משה טור פז: דבורה, מה קורה בפועל אצלכם?

דבורה מרגוליס: אני מניחה שיש הבדלים פה וכל אוניברסיטה שוקלת.

דבורה מרגוליס: אבל אם מישהו עושה מילואים פעם בשבוע במשך 14 שבועות והוא יודע לתמרן את המילואים שלו עם הלימודים, אולי הוא לא - - -

אסף סנדרוביץ: זה מה שאני רוצה למנוע.

משה טור פז: זאת דוגמה לא טובה ואגיד למה – הנה דוגמה מהקורונה בפיקוד העורף: לקחנו חיילי מילואים לימי ראשון בבוקר, כי היינו צריכים אותם במוסדות.

משה טור פז: אז מה קורה לסטודנט המסכן שיש לו קורס עכשיו בין 10:30 ל-12:00 כל יום ראשון?

משה טור פז: 14 יום הוא יהיה במילואים, אבל הוא לא זכאי לשתי נקודות זכות.

משה טור פז: אני חושב שזאת נקודה נכונה.

משה טור פז: צריך לפתוח את זה.

דבורה מרגוליס: שוב, יש רכזי מילואים בכל אחת מהאוניברסיטאות.

דבורה מרגוליס: אנשים פועלים בהגיון סביר ולפי מה שמתבקש.

דבורה מרגוליס: אם סירבו לתת את שתי נקודות הזיכוי ויש הסבר, אפשר להגיש בקשה.

דבורה מרגוליס: דיקאן הסטודנטים יחד עם רכז מילואים יבחנו וישנו את ההחלטה.

דבורה מרגוליס: זה לא - - -

משה טור פז: אוקיי.

אסף סנדרוביץ: צריך את המלצה שלכם.

אסף סנדרוביץ: אני רוצה לתת דוגמה על שתי נקודות הזכות.

משה טור פז: דוגמה אחרונה כי יש פה עוד הרבה דוברים.

אסף סנדרוביץ: כשיש לנו בביטוח לאומי קצין מילואים שביצע מילואים ולא דרש את זה מביטוח לאומי, ביטוח לאומי יכול לבוא ולנופף בדגל: לא דרשת את הכסף, אנחנו רוצים לתת לך אותו.

אסף סנדרוביץ: אותו דבר צריך להיות מול המוסדות.

אסף סנדרוביץ: צריך להיות סנכרון – מעבירים את הרשימות של אנשי המילואים שביצעו 14 ימי מילואים, והמוסדות מראש יזינו את זה ולא צריכים שאיש המילואים יפנה.

משה טור פז: אבישג, זה אפשרי לעשות את מה שהוצע עכשיו דרך ביטוח לאומי?

משה טור פז: לכאורה המערכת שלכם מזינה את ביטוח לאומי ישירות, נכון?

אלון דסה: כן.

אלון דסה: זה צריך להיות דרך הצבא.

אלון דסה: הם מעבירים לנו קובץ של השירות.

אלון דסה: אבל אם זה צריך לעבור לאוניברסיטאות וכולי - - -

אבישג סבג: אנחנו עושים מאמצים כבירים, לא תמיד משתפים איתנו פעולה בשביל לקבל מי הם הסטודנטים כדי שאנחנו נוכל לאחוז במידע.

אבישג סבג: היום לצה"ל, אני לא רוצה לנקוב במספר כי יש מספרים שאנחנו לא יכולים לפרסום, אבל אנחנו לא יודעים לאחוז במי הסטודנט שמשרת מילואים ב-100%.

אבישג סבג: זה נתון לשיקולו של המשרת – אם הוא מדווח לנו או לא מדווח לנו.

משה טור פז: לך יש את הנתון הזה?

אלון דסה: יש לנו נתון של מי הוא סטודנט, ככל שהוא מדווח מהמוסד להשכלה גבוהה שהוא לומד בו, כן.

אלון דסה: יש לו הגדרות - - - אחד שלוקח קורס פעם בשבוע באוניברסיטה הפתוחה, לא - - -

משה טור פז: לא סתם פניתי אליך, כי אני יודע שלהם יש בעיית ממשק במערכות הצבאיות שלכם בדרך כלל יותר קל.

אלון דסה: לנו יש אפשרות לדעת מי הוא סטודנט, בהגדרה מסוימת שיש לה גבייה.

אלון דסה: אני לא יודע בדיוק להגיד אותה מהי, אבל יש.

משה טור פז: הנקודה ברורה.

משה טור פז: אנשי עמותות המילואים, בואו נעשה עבודה על הדבר הזה, זה נשמע לי ללא עלות, רק ממשק יעיל יותר ונוכל לטפל בדבר הזה.

אסף סנדרוביץ: משפט אחרון לסגירה בנושא מרצים ומורים במילואים.

אסף סנדרוביץ: נמצא איתנו שי שמש, מורה שרצו לפטר אותו מרשת פרטית, אני מניח ששמעתם על זה בתקשורת, לפני כשנה בערך.

אסף סנדרוביץ: אם אנחנו נשמע שהמוסדות מפטרים אישה בהריון, נזדעק ונזדעזע.

אסף סנדרוביץ: אנחנו צריכים לדעת אולי להעניש מוסדות שלא יודעים לתגמל את אנשי המילואים, ואפילו לדרג אותם מהמוסד שיודע להעסיק אנשי מילואים פעילים שמבצעים המון ימי מילואים.

אסף סנדרוביץ: אני יכול לומר לך שבמקום שאני עובד בו, במוסד האקדמי, יודעים לעטוף אותי ולתת לי את המענה, לא בטוח שכל המוסדות מתנהלים ככה.

משה טור פז: המקרה של שי הוא מקרה מוכר.

משה טור פז: במקרה אנחנו גם מכירים ממילואים.

משה טור פז: כאן שוב, צה"ל, אנחנו צריכים איך אנחנו עושים פה בהקשר להערה הקודמת שלי, לקראת יום המילואים הבא, לחשוב בין הדברים.

משה טור פז: הנגשת מידע היא כלי משמעותי מאוד.

משה טור פז: ומדרוג "מילואימטר" או כל דרך אחרת, לדוגמה, כמו שעשיתם עם עסקים, לעשות גם עם מוסדות להשכלה גבוהה.

משה טור פז: ואמרנו בוועדה, לפעמים שיימינג זה כלי מאוד-מאוד יעיל, אם מגיע למישהו על זה שהוא מתנהג כראוי עם חיילי מילואים, זה בהחלט לגיטימי ואפשרי בתנאים מסוימים.

אסף סנדרוביץ: או להפך, שהוא דווקא מיטיב.

משה טור פז: כן, לחזק את מי שכן.

משה טור פז: תודה רבה, לך.

משה טור פז: מירון, מעמותת צו 8.

מירון דואר: שלום, שמי מירון דואר, אני נציג עמותת צו 8 – הפורום למילואים.

מירון דואר: בעברי, סטודנט בטכניון, כיום אני מלמד בטכניון.

מירון דואר: אני לוחם במילואים.

מירון דואר: במהלך התקופה שהייתי בטכניון כסטודנט, כמעט כל סמסטר נקראתי למילואים, בין אם זה באמצע סמסטר, בין אם בתקופות מבחנים.

מירון דואר: אני ורוב המחלקה שלי במילואים הם סטודנטים.

מירון דואר: סטודנטים בדרך כלל לא משוחררים ממילואים בגלל שיש אנשים אחרים שיותר קשה להם מהסטודנטים, עצמאיים, אנשים נשואים וזה מובן.

מירון דואר: בדרך כלל סטודנטים הם אלה שיבואו.

מירון דואר: ובנוסף, אין את המענה.

מירון דואר: אתה יכול להיות בשבוע אחד פתאום בשבוע אימונים בגשם, ולאחר מכן לחזור פתאום למציאות הסטודנטיאלית שלך, שבכל מקרה יש לך כל כך הרבה לחץ בחיים.

מירון דואר: אתה צריך לחזור למציאות הזאת ואין את המענה, זה בתקופה שלי לפחות – והטכניון השתפר מעט, צריך לציין.

מירון דואר: המענה היחידי היה צילומים, זה היה המענה, או "תחזור על קורס".

מירון דואר: וזה עדיין היה עולה לך כסף.

מירון דואר: לחזור על קורס, למשוך את התואר, זה היה המענה.

משה טור פז: מה קורה היום?

מירון דואר: היום יש יותר מענה, אבל אני, גם כמתרגל כיום, אני מיוזמתי בא לעזור לסטודנטים.

מירון דואר: כלומר, אין מענה גבוה מאוד במתן עזרה, עזרה ממש להשלים את החומר.

מירון דואר: הפער הקשה הוא לאו דווקא תקופת המבחנים, שבה איכשהו אפשר להשתמש במועד ג'.

מירון דואר: הפער הקשה באמת זה לחזור למציאות הסטודנטיאלית ופשוט להיכנס חזרה לתוך המטלות.

מירון דואר: ואתה צריך גם להשלים את החומר, גם להשלים את כל המטלות.

מירון דואר: אתה פשוט כל הזמן במרדף אחרי עצמך.

מירון דואר: כל סמסטר הייתי מחשב מה אני צריך לעשות אם יש לי מילואים.

מירון דואר: אתה במצב שאתה נמצא בשני עולמות וזה נופל חזק מאוד על הסטודנט.

מירון דואר: זה קושי חזק מאוד.

מירון דואר: וחוסר התיאום בין הצבא לבין התקופות שחשובות לסטודנטים, צריך להיות על זה חשיבה.

מירון דואר: אני ספציפית לוחם, אני לא שולט מתי אני מגיע למילואים.

מירון דואר: יש תקופות מאוד ספציפיות למילואים שאפשר לקבוע אותם כך שלסטודנטים תהיה מינימום פגיעה.

משה טור פז: מירון, אני חייב לשתף אותך.

משה טור פז: אמרת פה חצי משפט ואני רוצה להתחבר אליו.

משה טור פז: כאמור, יותר מ-25 שנה אני מפקד על חיילי מילואים בפועל, כולל היום.

משה טור פז: וצריך לומר בכנות ואמרת את זה ככה במהירות, שלהיות סטודנט במילואים זה קשה, אבל להיות אבא לארבעה ילדים או אימא ולעשות מילואים ולעבוד, זה לא פחות ולפעמים גם יותר קשה.

משה טור פז: וגם הציפייה שצה"ל יתאם את מועדי התעסוקות המבצעיות, האימונים, עם גרף המבחנים – בוא נודה על האמת שהיא לא ריאלית.

משה טור פז: אני כן חייב לומר שבין מפקדי המילואים, סוגיית ההתחשבות בסטודנטים אל מול נתון של גרף, נמצאת מאוד במודעות.

משה טור פז: ואני חייב לספר לך שהיינו יושבים, חבורת מפקדי גדוד, ואומרים: אוקיי, יש לנו עכשיו תעסוקה ביולי, המשמעות היא שהסטודנטים שלי או לא יגיעו או יעשו 50% או נעשה חצי-חצי או כל מיני דברים כאלה.

משה טור פז: זה לא פשוט.

משה טור פז: זה לא פשוט גם למפקד, כי הוא יודע שיש לו פה בעיה והוא לא רוצה שהסטודנט שלו ייפגע.

משה טור פז: זאת דילמה אין-סופית.

משה טור פז: יחד עם זאת, העלית כאן כמה דברים, ואני חושב שבראש ובראשונה, כמו שאמרת ביחס לטכניון, זו הציפייה שלנו.

משה טור פז: אני זוכר את העידן שקיבלת שובר לצילום במכונת צילום ובזה הסתכמה העזרה, וזה עלוב, וזה לא מכבד.

משה טור פז: אפשר לעשות הרבה יותר – מהצמדת מתרגלים, דרך לאפשר התעלמות מההיעדרויות שלו, דרך לאפשר לסטודנט מועד היבחנות נוסף, ועוד לא מעט פעולות סל שמוסד אקדמי יכול לתת.

משה טור פז: דבורה, את רוצה להתייחס לזה?

דבורה מרגוליס: ממש בקצרה: הטכנולוגיה וההתקדמות מאפשרים הרבה יותר עזרה.

דבורה מרגוליס: סטודנטים מקבלים מדיסק-און-קי עם חומרים, הקלטות, עד צילומים מסודרים - - -

ליאור חזן: לא, איפה?

ליאור חזן: את יכולה להגיד לנו?

משה טור פז: סליחה, סליחה, כל אחד בזמנו.

משה טור פז: אם מישהו רוצה לדבר, שיגיד לי.

דבורה מרגוליס: שוב, תסכימו שיש הבדל בין מישהו שלומד בחוג למקרא וצריך לקרוא עכשיו חומרים עיוניים ומאמרים, מול מישהו שצריך להשלים שיעורי מעבדה בכימיה.

דבורה מרגוליס: ברור לגמרי שמי שלומד כימיה יהיה לו יותר קשה להשלים חומר שהוא פספס אם הוא לא היה בתרגיל מעבדה.

משה טור פז: ואת יודעת שהציונים של ילדי ישראל במקרא יותר נמוכים מהציונים בכימיה?

משה טור פז: אבל בסדר, לא אתקטנן איתך על זה.

דבורה מרגוליס: לא ניכנס עכשיו להבדלים בין מה שקורה בתיכונים לבין מה שקורה באוניברסיטאות.

דבורה מרגוליס: האוניברסיטאות בינתיים מחזיקות יפה.

דבורה מרגוליס: שוב, ברור שיש דברים נקודתיים.

דבורה מרגוליס: יש בעיה שיש מרצים שמסרבים שיצלמו את השיעורים שלהם, יש מגוון של בעיות.

דבורה מרגוליס: בחלק מהאוניברסיטאות יש מערכות של חונכים.

דבורה מרגוליס: לוקחים מישהו בשנה א', מצמידים לו מישהו משנה ג', מאותו חוג, שיעזור לו ויעביר לו.

דבורה מרגוליס: לא תמיד יש נכונות בין הסטודנטים לעזור לצעירים יותר.

דבורה מרגוליס: יש מגוון של דברים.

דבורה מרגוליס: אמר פה גם מי שדיבר לפני, לגייס מתרגלים – לא פשוט.

משה טור פז: מירון, משפט לסיום.

מירון דואה: מה שחשוב לי בנוסף – יש את שירותי הדיגיטציה, אז אפשר כמובן לתת שירותים כאלה של להקליט או לעזור במהלך הסמסטר לסטודנט שיוצא למילואים או לכמה סטודנטים שיוצאים.

מירון דואה: דבר אחרון, לגבי מלגת "ממדים ללימודים" שיצאה עכשיו, שזה גם יחול על לוחמים שהם במילואים.

מירון דואה: למה?

מירון דואה: כי המון אנשים שבאים ללמוד, באים דווקא בגיל יותר מאוחר, ולא בהכרח באים שנתיים אחרי הצבא.

מירון דואה: יש כאלה שאין להם את ההזדמנות או את הרקע לבוא ישר אחרי צבא.

מירון דואה: לכן כן להחיל את זה על לוחמים במילואים.

משה טור פז: אבישג, אתם מכירים את הפנייה הזו?

משה טור פז: אני לא מכיר את זה.

אבישג סבג: לא.

אבישג סבג: והאמת שאני גם לא בקיאה מספיק להתייחס בנושא של "ממדים ללימודים", זה תחום אחר.

אבישג סבג: אבל נלמד את זה.

משה טור פז: בואו נלמד את זה, כי יכול להיות שזה רלוונטי.

משה טור פז: ליעד, סטודנט להנדסה מבן גוריון, בבקשה.

ליעד צבאות: שלום, שמי ליעד, סטודנט להנדסה בבן גוריון, לוחם ומפקד במילואים.

ליעד צבאות: משרת בערך 30 ימים בשנה.

ליעד צבאות: אני רוצה לגעת ולחזק, אנחנו נמשיך להגיע, לא משנה מה יקרה פה, חשוב לנו הרבה יותר מהלימודים האקדמאיים.

ליעד צבאות: אני רוצה לתאר חזרה ממילואים, וזה לא משנה אם זה שבועיים בקפריסין או מילואים אחרים, אתה חוזר ואתה פשוט נלחם על להשלים.

ליעד צבאות: קראתי את התקנון בהובלת המל"ג, ויש בו סעיפים אמורפיים של איך משלימים, זו הבעיה.

ליעד צבאות: הכול זה לשיקול המרצה, לשיקול האוניברסיטה.

ליעד צבאות: ומרצה, כמו שאתה אמרת, לוקח את זה ל-א' אם הוא משרת במילואים והוא מבין ולוקח את זה להטבות האלה.

ליעד צבאות: ומי שלא משרת, לוקח ל-ב'.

ליעד צבאות: אתה לא יודע מה אתה מקבל.

ליעד צבאות: אצלי לדוגמה הורידו עכשיו את ההקלטות.

ליעד צבאות: גם למילואים לא שולחים כי הכול זה החלטת האוניברסיטה, והכול זה בלי מחויבות.

ליעד צבאות: יש פשוט א-סימטריה בין המרצים, בין הקורסים.

ליעד צבאות: אתה חוזר ואתה לא יודע מה תקבל.

ליעד צבאות: זאת הנקודה שרציתי להביא.

ליעד צבאות: רציתי גם לגעת בנושא תיאום הגרפים.

ליעד צבאות: אצלי ביחידה מתאמים את הגרף כך שלא ייפול על מבחנים.

ליעד צבאות: אבל אולי זה באמת לוקסוס.

ליעד צבאות: תודה.

משה טור פז: אשרייך.

משה טור פז: תודה.

משה טור פז: אלון שוורצר, מ"אם תרצו", בבקשה.

אלון שוסטר: חג מילואים שמח, אני גם משרת במילואים, ורק אתמול הגדוד שאני משרת בו, גדוד הנדסה בחטיבת אלכסנדרוני, זכה במצטיין המילואים.

אלון שוסטר: בעניין הזה אתחבר לנושא נקודות זכות למשרתי מילואים.

אלון שוסטר: ב-2018, חלק מהפרצופים פה היו פה בדיונים שקיימנו פה על החוק הזה, ועל מספר הימים כמו שדיברו פה קודם.

אלון שוסטר: כל שנה אנחנו מבקשים באמצעות בקשת חופש מידע מהמוסדות השונים את המידע לגבי כמה סטודנטים ניגשים לזה ומקבלים.

אלון שוסטר: אני גם נמצא בקשר מול צה"ל, מול נמרוד ששירת לפני אבישג, רצינו לדעת פחות או יותר את מספר הסטודנטים משרתי המילואים, ואין את המידע הזה, ואני חושב שזה משהו שהוועדה צריכה ממש לקדם.

אלון שוסטר: כמובן לא למסור את המידע הזה אם הוא סודי ומסווג או חשוב, אבל חייבים שיהיה את המידע הזה על מנת שיהיה אפשר לקדם את הזכויות האלה.

אלון שוסטר: פשוט אצביע על הנתונים, וראינו פה קודם את הנתונים שהיה רשום שיש 120,000 משרתי מילואים פעילים, שהם פחות או יותר, האנשים שזכאים כנראה לנקודות זכות.

אלון שוסטר: אם ניקח שליש מהאנשים האלה, רבע מהאנשים האלה – כנראה הם סטודנטים.

אלון שוסטר: עשינו מחקר, קיבלנו תשובות רק מ-20 מוסדות, כמובן המוסדות המתוקצבים.

אלון שוסטר: 167,000 סטודנטים במוסדות האלה.

אלון שוסטר: בתשפ"א, רק 1,783 מהם מימשו את הזכאות לשתי נקודות זכות.

אלון שוסטר: אנחנו מדברים על אחוז אחד מכלל הסטודנטים ב-20 המוסדות האלה.

משה טור פז: אני עוצר בנקודה הזו.

משה טור פז: אני חושב שהיא חוזרת פה פעמיים-שלוש.

משה טור פז: אני חושב שאנחנו צריכים לשקול את האירוע הזה של הרצף.

משה טור פז: שוב, אני מבין, אנחנו עוסקים בזה.

משה טור פז: אבולוציה – נמצאים פה ותיקי עמותות המילואים.

אבישג סבג: בדקתי את החוק תוך כדי, הנוסח של מה שרשום שם הוא 14 יום לפחות.

אבישג סבג: אבל צריך להבין איפה ההגבלה.

אסף סנדרוביץ: ברצף.

אבישג סבג: ברצף?

אבישג סבג: את המילה רצף לא ראיתי שם.

אסף סנדרוביץ: יש שם.

אבישג סבג: הסתכלתי תוך כדי כי אין לי אותו פה.

אסף סנדרוביץ: תיכנסי לכללי זכויות הסטודנט.

מאי גולן: לא, תיכנסי לחוק עידוד מעורבות סטודנטים בפעילות חברתית וקהילתית.

אסף סנדרוביץ: ואוקיי, והמילה רצף נמצאת שם?

אסף סנדרוביץ: יש את המילה רצף.

מאי גולן: - - - כתוב:

מאי גולן: שרות מילואים של 14 ימים לפחות - - - לשנת לימודים לפי תנאים שקבע המוסד להשכלה גבוהה בדבר רצף ימי המילואים בשנת הלימודים.

משה טור פז: כן, אלון.

אלון שוסטר: שוב, אנחנו בסקירה של זה, אז מרבית המוסדות שענו לנו הם במינימום 14 ימים ברצף, ו-21 לא ברצף.

אלון שוסטר: עכשיו יש, כמו שאמרנו, מוסדות שהולכים לקראת הסטודנטים ועושים גם הצטברות לאורך השנים, ומשנים את זה.

אלון שוסטר: רוב המוסדות לוקחים את מה שנמצא בחוק.

משה טור פז: זו הערה חשובה.

אלון שוסטר: גם במהלך הדיונים בחוק, אנחנו ועוד משרתי מילואים שבאו לדיונים האלה, ביקשנו להקל.

אלון שוסטר: ואני יכול לתת כל מיני דוגמאות למוסדות שנותנים, אבל אני רוצה לגעת ישירות בנקודה שבעצם החוק הזה גם נוגע בנושא של מעורבות סטודנטיאלית.

אלון שוסטר: כלומר, החוק לא בא לבד רק לנקודות זכות למשרתי מילואים, אלא אומר: יש משרתי מילואים שיכולים לקבל שתי נקודות זכות, ויש על התנדבות.

אלון שוסטר: במהלך כל הדיונים, אנחנו באנו ואמרנו שיש פה משהו שהוא פשוט לא הוגן – משרת מילואים נקרא לדגל, מקבל צו 8, הוא לא בוחר איפה לשרת, הוא לא בוחר איזה ארגון להתנדב, הוא נקרא, ויחד עם זאת התנאים שלו הם הרבה יותר קשים.

אלון שוסטר: שוב, עשינו בדיקה באמצעות בקשות חופש מידע לכל המוסדות.

אלון שוסטר: וראינו שמי שמתנדב כמה שעות עבור שתי נקודות זכות, כלומר, מתנדב בארגון לפי מה שקובעת האוניברסיטה – השעות בממוצע שנדרשות ממנו בשנה הם 40.5 שעות בשנה.

אלון שוסטר: אם אנחנו מסתכלים על ממוצע הימים בתשובות חופש מידע שקיבלנו, לא כל המוסדות ענו לנו בדיוק כמה ימי מילואים נדרשים מהסטודנט.

אלון שוסטר: אנחנו מדברים על ממוצע של 22 ימים.

אלון שוסטר: 22 ימים זה בעיקרון הרבה יותר מ - - - שעות.

משה טור פז: הנקודה שלכם היא – תנו ייחוד למשרתי המילואים לעומת פעילות חברתית אחרת.

אלון שוסטר: לא – תורידו את הסטנדרט, להוריד את מספר הימים.

משה טור פז: הנקודה ברורה.

משה טור פז: נירה, את יכולה להקריא את הסעיף?

נירה לאמעי רכלבסקי: אני רואה כאן בסעיף שיקול דעת, סעיף 11 בכללים, אומר שמוסד יהיה רשאי להכיר בשירות מילואים כפעילות המזכה בנקודות זכות, לצורך בחינת זכאות לקבלת מלגות, בחינת זכאות לקבלת מעונות.

נירה לאמעי רכלבסקי: מבחינת האפשרות הוא צריך לשקול את מכלול השיקולים והנסיבות הנוגעים לעניין, ואת המידתיות.

נירה לאמעי רכלבסקי: והחליט המוסד ליתן הטבה כאמור, יתחשב בקביעת התנאים, בין השאר, במספר הימים ששירת הסטודנט בשירות מילואים, התקופה שבה שירות, ברציפות.

נירה לאמעי רכלבסקי: והכול בשים לב לטיב ההטבה.

נירה לאמעי רכלבסקי: כלומר, יש כאן שיקול דעת רחב מאוד.

נירה לאמעי רכלבסקי: ונאמר עוד: שמוסד המכיר במעורבות סטודנטים בפעילות חברתית וחינוכית למען הקהילה, כמזכה בנקודות זכות אקדמיות, יהיה רשאי להכיר גם בשירות מילואים כפעילות המזכה בשתי נקודות זכות אקדמיות לפי הכללים.

נירה לאמעי רכלבסקי: יש פה שיקול דעת נרחב.

משה טור פז: יש פה שיקול דעת נרחב.

אלון שוסטר: זה הכללים, זה לא חוק.

נירה לאמעי רכלבסקי: הכללים זה מה שקובע.

משה טור פז: אלון, תסיים בבקשה.

אלון שוסטר: רק לסיום: יש את חוק עידוד מעורבות, ועוד פעם, לצערנו הרב, ואני מסכים עם דבורה, יהיו מוסדות שנתנו עוד לפני החוק.

אלון שוסטר: אנחנו עשינו את המחקר הזה לפני החוק ובגלל זה באנו בדרישה שיהיה חוק.

אלון שוסטר: עד שאין חוק, ועד שאתם, לצערי, לא התערבתם ולא דחפתם את זה, ולא עבר החוק – זה לא היה בכל המוסדות המתוקצבים.

אלון שוסטר: ושוב, כבר אז התרענו ואמרנו שהתנאים למילואימניקים הם עם הרבה יותר קשיים.

אלון שוסטר: וכמו שאמר חברי – זה לא יכול להיות ימים ברצף, כי 14 ימים ברצף זה בעצם רק מי שעושה תעסוקה.

אלון שוסטר: בדרך כלל אין אימונים כאלה, ובגלל זה הממוצע הוא 22 ימים.

משה טור פז: הבנתי.

משה טור פז: תודה, אלון, הנקודה ברורה.

משה טור פז: עמרי גולן מהמל"ג, בבקשה.

מאי גולן: שמי עומרי גולן מהמל"ג.

מאי גולן: קודם כול אני קצת מופתע מהדברים שנאמרו כאן, כי אנחנו, המל"ג ות"ת – ועד ראשי האוניברסיטאות, רואים חשיבות רבה בעניין מתן התאמות לאנשי המילואים.

מאי גולן: בשנת 2012 התקנו כללים ספציפיים.

מאי גולן: נירה, אני חושב שהתייחסת למה שקבוע בכללים שלנו.

מאי גולן: הכללים האלה קובעים הסדרים מפורטים בעניין כל סוגי ההתאמות שסטודנטים שיוצאים למילואים מקבלים, בין אם זה היעדרות משיעורים, מטלות, מעבדות, סמינריונים, היעדרות מבחינות, מלגות.

מאי גולן: מישהו פה פתח את הכללים וראה?

מאי גולן: הם מפורטים ביותר.

מאי גולן: בשנת 2018 הכללים תוקנו, נוספו בהם זכויות גם לסטודנטים שהם הורים לילדים מתחת לגיל 13, ושבני ובנות זוג שלהם יוצאים לשירות מילואים.

מאי גולן: ניתנו זכויות נוספות והיעדרויות נוספות, למשל, סטודנטים שבני הזוג או בנות הזוג שלהם יוצאים למילואים, יכולים להיעדר בתחילת יום הלימודים ובסוף יום הלימודים כדי לטפל בילדים.

מאי גולן: ניתנה הבחנה בין סטודנטים שיוצאים למילואים רגילים לבין סטודנטים שיוצאים למילואים בנסיבות חירום במצב מיוחד – סעיף 8, סעיף 9.

מאי גולן: יש פה מערכת סדורה של כללים.

מאי גולן: יש רכז התאמות מילואים בכל מוסד להשכלה גבוהה.

מאי גולן: אני לא זוכר שהמל"ג קיבל תלונה, אנחנו אחראים על הכללים האלה, כללי המל"ג למילואים, אני לא זוכר שקיבלתי תלונה בשנים האחרונות.

מאי גולן: ואם הייתה תלונה, היא כמובן טופלה.

מאי גולן: כך שאני פשוט מופתע - - -

משה טור פז: עמרי, מה אתה מנסה לומר, שהכול טוב?

מאי גולן: אני חושב שמבחינת היישום של הכללים שלנו בשטח, ולא רק באוניברסיטאות, אלא גם במכללות האקדמיות.

מאי גולן: אתה דיברת בתחילת הדיון על המכללות, גם שם המצב הוא טוב לפי תמונת המצב שמשתקפת אצלנו מפניות הציבור שמגיעות למל"ג.

מאי גולן: נוסף על כך, ממש לאחרונה התקבלה החלטת ממשלה 1441 – חלק מהנוכחים כאן בחדר היו שותפים בניסוח שלה – שאנחנו הולכים לתקן את הכללים בהקשר של חריגי התראה.

מאי גולן: זה עוד מהלך שאנחנו הולכים לעשות.

מאי גולן: כלומר, לאורך השנים אנחנו עושים מהלכים ונותנים עוד ועוד זכויות למי שמשרת במילואים.

מאי גולן: ולכן אני באמת מופתע מהשיח שהתרחש כאן.

מאי גולן: לגבי חוק עידוד מעורבות סטודנטים בפעילות חברתית וקהילתית, החוק התקבל בשנת 2018.

מאי גולן: הוא היה של חברת הכנסת מירב בן ארי, היינו שותפים בתהליך החקיקה.

מאי גולן: יש שם סעיף ספציפי שקובע ששירות מילואים של 14 ימים לפחות בשנת לימודים, לפי תנאים שקבע המוסד להשכלה בדבר רצף ימי המילואים.

מאי גולן: באמת ניתן שיקול דעת רחב למוסדות.

מאי גולן: אבל צריך להיות תנאי של 14 ימי מילואים.

מאי גולן: רצף, לא רצף - - -

אלון שוסטר: אפשר גם פחות.

אלון שוסטר: יש מוסדות שקבעו פחות.

מאי גולן: בסדר.

מאי גולן: אבל החוק ניתן ב-2018, הבית הזה חוקק את החוק הזה.

מאי גולן: זה החוק שהתקבל וזה לא היה מזמן.

משה טור פז: אוקיי.

משה טור פז: בבקשה, איתי.

איתי נבו לנדסברג: אפרופו מה שהוא אומר, יש פה במאבק הזה הרבה שנים של מאבק על כל מיני שינויים ותוספות.

איתי נבו לנדסברג: וכמו שאתה יודע, סטודנטים לומדים שלוש שנים, ארבע שנים, הם מתחלפים.

איתי נבו לנדסברג: מתחלפים הנציגים שלהם.

איתי נבו לנדסברג: ולכן חלק מהעניין של האוניברסיטאות עצמן זה ליידע את נציגי הסטודנטים, וליידע את הסטודנטים עצמם, לא רק את הנציגים שלהם.

איתי נבו לנדסברג: כמו שהיה לנו מאבק הרבה שנים שבצו המילואים יפורטו הזכויות של איש המילואים.

איתי נבו לנדסברג: כך סטודנט צריך לקבל ליד את החוק הזה, כל סטודנט שמתקבל לאוניברסיטה, צריך לקבל את החוק ליד.

איתי נבו לנדסברג: ללמוד אותו וזה הכול.

נירה לאמעי רכלבסקי: ואת הטלפון של הרכז.

ליעד צבאות: הסטודנטים הכי מעורבים יושבים פה.

ליעד צבאות: ואנחנו מכירים משהו אחד, זה לא הגיוני.

משה טור פז: עמרי, האם נושא נציב או נציבת מילואים, זאת פרקטיקה שקיימת היום בכל המוסדות?

מאי גולן: בכל מוסד להשכלה גבוהה יש רכז התאמות.

מאי גולן: זה קבוע בכללים.

מאי גולן: קבוע בכללים שהמוסד מחויב שיהיה לו רכז התאמות.

מאי גולן: ויש בכל מוסד להשכלה גבוהה בישראל – מכללות ואוניברסיטאות – רכז התאמות.

נירה לאמעי רכלבסקי: לא רק זה, המוסד מחויב להודיע את הפרטים של הרכז - - -

קריאה: אין לו סמכות, הוא יושב - - -

משה טור פז: שנייה, חברים.

משה טור פז: עמרי, בבקשה.

מאי גולן: הסמכויות של הרכז קבועות בכללים.

מאי גולן: מה הסמכויות שלו?

מאי גולן: מעקב אחר ביצוע התאמות ותיאום עם הגורמים הרלוונטיים במוסד; טיפול בתלונות בסטודנטים בנושא ביצוע התאמצות; תיאום בין המוסד לבין צבא הגנה לישראל בקשר לבקשת סטודנט לדחיית שרות מילואים, סיוע לסטודנטים בכל עניין אחר שנמצא במסגרת תפקידו.

מאי גולן: הסמכויות של הרכז קבועות בחקיקת משנה, בכללים, בתקנות.

משה טור פז: עמרי, זה מובן.

משה טור פז: ליאור, את דיברת ראשונה – אומר כאן עמרי: תקשיבי, עשינו כברת דרך, יש לנו כבר תיקונים שנעשו ב-2012, וב-2018.

משה טור פז: איפה זה פוגש את הקשיים שאת ואחרים פה העליתם, אל מול המציאות אצלכם במוסדות?

ליאור חזן: א', זה טמון במה שאתם אומרים.

ליאור חזן: החופש האקדמי שניתן או שיקול הדעת הרחב שיש לכל מוסד, מייצר פערים גדולים מאוד בין מוסד למוסד, ואלון גם ציין את זה.

ליאור חזן: השוני בין ימי המילואים שנדרש לקבל את נקודת הזכות הוא טווח גדול מאוד – אם זה שבע בטכניון או 14 באוניברסיטת תל אביב, גם פה אנחנו צריכים להתערב ולקבוע רף שהוא רף סביר ומה אנחנו רוצים שיהיה מיושם הלכה למעשה.

ליאור חזן: זה שיש כללים שמאפשרים – שימו לב לכל הסייגים שאתם אומרים: המוסד רשאי להתייחס; הוא יכול להחליט; אם הוא רוצה הוא אוסר.

ליאור חזן: רכז או רכזת המילואים שאתם מדברים עליהם, הם לא אנשים שהם בשטח שאנחנו רואים אותם כסטודנטים, וכל בעיה שאנחנו מביאים לפתחם זה נפתר בקסם בין החיבור בין צה"ל – קראת שזה בסמכויות – למוסד.

ליאור חזן: זה לא משהו שקורה בשטח, זה רחוק מלהיות כך.

משה טור פז: עמרי, אם אני מבין נכון, יש פה שתי נקודות: ראשית, החופש האקדמי שמותיר מרחב שיקול דעת רחב ומייצר פערים בין מוסדות.

משה טור פז: ובעוד שכשאנחנו עוסקים במחקר זה מובן והכרחי, כשאנחנו עוסקים בזכויות צריך לבחון אם החופש הזה הוא נכון.

משה טור פז: שנית, יש פער מובנה בין מה שקורה למעלה לבין מה שהסטודנט פוגש למטה.

משה טור פז: זה פער שאנחנו פוגשים בהרבה מאוד דברים.

מאי גולן: לכן אני מזמין את כל מי שרואה את עצמו נפגע ולא קיבל את הזכויות שלו לפי הכללים של המל"ג, לפנות אלינו, ואנחנו נטפל מול המוסד.

משה טור פז: אוקיי.

מאי גולן: כלומר, עוד גורם מעבר לרכז ההתאמות במוסד – יש גם את פניות הציבור של המל"ג.

משה טור פז: זיו ליבנה, בבקשה.

זיו ליבנה: תודה רבה.

זיו ליבנה: אני סטודנט בשנה ב' באוניברסיטה העברית למדע המדינה ויחסים בין-לאומיים.

זיו ליבנה: קודם כול אני רוצה לפנות לעמרי: נפגעתי מהאקדמיה משירות לימודים – לא ידעתי לפנות למל"ג, לא ידעתי בכלל למי לפנות.

זיו ליבנה: היה כזה דף של האוניברסיטה, הטלפון לא היה זמין בכלל, זה בתור התחלה.

זיו ליבנה: אני לא רוצה להוסיף הרבה על מה שאמרו פה, אמרו פה הרבה דברים יפים, אבל אני רוצה לדבר בעיקר על הזכויות שלנו בתוך הקמפוס, שזה זכות לביטחון ולהסתובב בכיף ובשלום.

זיו ליבנה: ובמיוחד בתחומי מדעי החברה והרוח – ואני שומע את זה גם באוניברסיטאות אחרות למרות שלא הייתי שם – מדברים איתנו על כוחות הכיבוש, ועל דיכוי.

זיו ליבנה: בימים אלה יש סרט על פרעות מאי 2021, על הדיכוי שעברה אוכלוסיית הערבים בערים המעורבות.

זיו ליבנה: הרבה פעמים אני מרגיש שמצופה ממני להתבייש בתפקיד שלי כלוחם או כמשרת מילואים.

זיו ליבנה: וחס וחלילה שאני ארגיש את זה, אבל זה משהו שאתה מסתובב בקמפוס ואתה מרגיש שמצפים ממך להרגיש לא נעים על מה שתרמת למדינה, על מה שעשית.

זיו ליבנה: בתחום הזה, אני קורא לפעול פה, במל"ג, באוניברסיטאות.

משה טור פז: זיו, קיימנו דיון כאן בוועדה בנושא הזה לפני מספר שבועות.

זיו ליבנה: נכון, ישבתי פה.

משה טור פז: מספר דיונים.

משה טור פז: אחד מהם אני הובלתי.

משה טור פז: זה נושא כאוב מאוד, עדין מאוד, שנוגע לסוגיית החיים המשותפים בישראל ובקמפוסים בפרט.

זיו ליבנה: נכון.

זיו ליבנה: אבל עכשיו אנחנו מדברים על זכויות של מילואים.

משה טור פז: אמרתי כאן בדיון ואני חוזר על זה שראשי האוניברסיטאות והמכללות חייבים לוודא – וביתר שאת, אני אומר את זה על כל האוכלוסיות, אבל עכשיו אנחנו מדברים על חיילי מילואים, אז אני מדגיש את זה על חיילי המילואים – שחייל מילואים ירגיש בנוח עם זה שהוא עושה מילואים.

משה טור פז: ואם הוא עכשיו מגיע מהמילואים לקורס וזה קרה לי לא פעם ולא פעמיים – הוא צריך להרגיש בנוח ובביטחון בקמפוס שלו.

משה טור פז: אגיד אפילו יותר מזה – צריך להרגיש גאה בזה.

זיו ליבנה: בדיוק.

משה טור פז: ואם הוא לא מרגיש גאה בזה, אנחנו כחברה בבעיה.

זיו ליבנה: אנחנו צריכים להרגיש גאים, וצריכים להרגיש תמיכה מהקמפוסים ומהסגלים.

זיו ליבנה: אני יכול לספר סיפור אישי, ביקשתי דחייה למטלה, והמתרגל אמר לי: זה לא הוגן שאתה תגיש יותר מאוחר מכולם.

זיו ליבנה: אמרתי לו: זה גם לא הוגן שאני עומד עכשיו עם וסט וקרמי בחיזמה ומונע הפרות סדר, בזמן שחברים שלי שותים בירה בדשא.

זיו ליבנה: זה לא נתפס, אבל זו הרוח אצל הרבה אנשי סגל, מתרגלים, מרצים.

זיו ליבנה: אני שומע דברים שבאמת קשה לשמוע.

זיו ליבנה: ועוד דבר אחד, אני פונה לגופים שנמצאים פה – הייתי לי בעיה עם מענק המילואים, עשיתי 20 ימי מילואים שנה שעברה, ואומרים לי: תשלח טפסים, מלא בירוקרטיה.

זיו ליבנה: אני מרגיש שאני נלחם מול הצבא בנושא הזה, ואין אף אחד שייקח אחריות.

זיו ליבנה: אני פונה למ"פ שלי, המ"פ שלי אומר לי: אני אחראי על הלחימה של הפלוגה.

זיו ליבנה: אני פונה למוקד מילואים, הם אומרים לי: אנחנו לא יודעים, אנחנו רק מעבירים דברים, תשלח עוד טפסים.

זיו ליבנה: הגעתי לקצין מילואים ראשי, הוא נותן לי תשובה של המוקד.

משה טור פז: זאת פנייה שמן הראוי לטפל בה.

זיו ליבנה: רק שיהיה מישהו שאפשר יהיה לפנות אליו.

זיו ליבנה: בן אדם שאפשר לדבר איתו, אם זה לא ממוחשב, בכל מקרה מהדברים האלה.

זיו ליבנה: בן אדם שאפשר לפנות אליו ואפשר לדבר איתו על הנושא הזה ושהוא יסדר למי שמתקשה עם זה.

משה טור פז: אני מיד מסכם את הדיון.

משה טור פז: אבישג, יש לך כמה מילים לומר לפני שאני מסכם.

אבישג סבג: בקצרה.

אבישג סבג: נשמח שתסייע לנו במידת האפשר לקבל את הרשימות של משרתי מילואים שהם סטודנטים, ולהיות שותפים לזה.

אבישג סבג: אנחנו נביא את הרשימות, הם יביאו לנו את מסד הנתונים על מנת שנוכל להתקדם באמת בנושא.

אבישג סבג: לא ציינו ואציין כאן:

אבישג סבג: בהחלטת הממשלה היה מרכיב של הגדלת מלגת פר"ח לסטודנטים ל-10,000 שקלים – משהו שימומש בקרוב.

אבישג סבג: שנה שעברה נתנו וניתן גם השנה, מלגות לסמ"פ ומפקדים בסך של 8,000 שקל ללימודים.

משה טור פז: יפה.

משה טור פז: נציג ביטוח לאומי, הסיפור הזה של מאגר המידע שלכם, אתה יודע, יש לכם את המאגר הכי טוב במדינה בכל דבר בירוקרטי.

משה טור פז: ממשק עם הצבא – זה אפשרי?

אלון דסה: צריך לבדוק את זה.

אלון דסה: יש את אבטחת מידע, יש טופס א', אפשר לבדוק את הדבר הזה, זה לא משהו בשמיים.

אלון דסה: אפשר להעביר נתונים.

משה טור פז: אני מכיר את אנשי ביטחון מידע בצבא – לדעתי אפשר לעבוד איתם.

אלון דסה: לא, זה משהו אחר.

אלון דסה: זה נוהל רגיל בכל משרדי ממשלה, זה לא משהו - - -

ברק דביר: אנחנו יכולים לעודד את הסטודנטים להגיש, אבל הם צריכים לדעת שיש להם למה להגיש.

משה טור פז: אוקיי, חברים, ברשותכם, אני מסכם.

משה טור פז: קודם כול הוועדה רואה חשיבות גבוהה מאוד לעידוד וטיפוח משרתי המילואים בכלל, והסטודנטים במילואים בפרט.

משה טור פז: הוועדה שמעה לא מעט אתגרים שהוצגו בעיקר מצד הסטודנטים ואגודת הסטודנטים לגבי משרתי המילואים.

משה טור פז: הוועדה קוראת לאגודת הסטודנטים לפנות למל"ג על פניות רשמיות ולייצר סט של פניות לא רק בהזדמנויות החגיגיות, אלא באופן כללי, על מנת שהמל"ג בכלל וור"ה בהקשר של האוניברסיטאות בפרט, יהיו מודעים לפניות ולאתגרים כפי שאתם רואים אותם.

משה טור פז: הוועדה קוראת לביטוח הלאומי לייצר ממשק עם הצבא בנושא מאגר הסטודנטים המשרתים במילואים, על מנת לשפר את השירות הניתן לסטודנטים המשרתים במילואים.

משה טור פז: הוועדה תיבחן תיקוני חקיקה הכולל בנושאים שעלו כאן, וקוראת לבחון את סוגיית רצף ימי המילואים כתנאי מזכה לשתי נקודות זכות בפרט – אם מספיקה פה תקנה או תיקון חקיקה, אנחנו בכל אופן נבחן את זה מצידנו גם כן.

משה טור פז: הוועדה ממליצה לאגודת הסטודנטים ולצבא לייצר מאגר, או איזשהו מאגר פומבי לקראת יום המילואים הבא, שיבחן את השירות הניתן לחיילי מילואים במוסדות ההשכלה הגבוהה בישראל, וייצר מיפוי שלהם, כולל העלה על נס של המוסדות המצטיינים והערה לאלו שמתקשים למלא את תפקידם הציוני בישראל - - -

איתי נבו לנדסברג: למה לחכות שנה?

איתי נבו לנדסברג: זה יכול להיות בשבוע הבא.

משה טור פז: ברור.

משה טור פז: אפשר להתחיל לעבוד על זה.

משה טור פז: איתי, מניסיוני, זה ייקח זמן.

משה טור פז: אנחנו נרצה כאן בוועדה לראות את זה לקראת יום המילואים הבא.

משה טור פז: אבל נעשה לזה אבני דרך בדרך.

משה טור פז: תודה רבה לכולם, ויום מילואים שמח.